PATVIRTINTA

Skuodo Bartuvos progimnazijos direktoriaus 2017 m. sausio 16 d. įsakymu Nr. V1 – 5

**SKUODO BARTUVOS PROGIMNAZIJOS**

**SOCIALINĖS PEDAGOGINĖS PAGALBOS**

**TEIKIMO VAIKUI IR MOKINIUI TVARKOS APRAŠAS**

1. Skuodo Bartuvos progimnazijos socialinės pedagoginės pagalbos teikimo vaikui ir mokiniui tvarkos aprašas (toliau – Aprašas) nustato socialinės pedagoginės pagalbos teikimo vaikui ir mokiniui (toliau – Pagalba) paskirtį, uždavinius, sritis, organizavimą ir reikalavimus socialinio pedagogo pareigybei.
2. Pagalbos paskirtis – padėti tėvams (globėjams, rūpintojams), kad būtų įgyvendinta vaiko ir mokinio teisė į ugdymą(si), užtikrinti jo saugumą progimnazijoje:
   1. išsiaiškinti ir šalinti priežastis, dėl kurių vaikas ar mokinys negali lankyti progimnazijos ar vengia tai daryti;
   2. sugrąžinti į progimnaziją ją palikusius vaikus ir mokinius;
   3. kartu su tėvais (globėjais, rūpintojais) padėti vaikui ir mokiniui pasirinkti mokyklą pagal protines ir fizines galias ir joje adaptuotis.
3. Pagalba teikiama Skuodo Bartuvos progimnazijoje.
4. Pagalbos gavėjai – vaikai ir mokiniai, jų tėvai (globėjai, rūpintojai), pedagoginiai darbuotojai.
5. Pagalbos teikėjas – progimnazijoje dirbantis socialinis pedagogas, kurio įgyta kvalifikacija atitinka nustatytus būtinus kvalifikacinius reikalavimus.
6. Pagalbos teikimo uždaviniai:
   1. padėti vaikams ir mokiniams adaptuotis progimnazijoje;
   2. ugdyti vaikų ir mokinių gyvenimo įgūdžius bendradarbiaujant su vaiko ir mokinio tėvais (globėjais, rūpintojais), pedagoginiais darbuotojais, socialiniais darbuotojais bei socialiniais partneriais, siekiančiais užtikrinti vaiko ir mokinio saugumą ir jų teisę į ugdymą(si);
   3. tarpininkauti ir padėti šalinti priežastis, dėl kurių vaikai ir mokiniai negali dalyvauti privalomame švietime, lankyti ugdymo įstaigos ar vengia tai daryti;
   4. padėti sugrįžti į progimnaziją jos nelankantiems vaikams ir mokiniams, bendradarbiaujant su tėvais (globėjais, rūpintojais) ir atsakingomis institucijomis.
7. Pagalbos teikimo būdai:
   1. konsultavimas – vykdomas siekiant padėti spręsti vaikams ir mokiniams kylančias socialines pedagogines problemas, taikant įvairias konsultavimo formas ir būdus;
   2. tiriamoji veikla – vykdoma siekiant išsiaiškinti ir įvertinti aplinkos poveikį vaikui ir mokiniui, ugdymosi ir mokymosi sunkumus, siekiant užtikrinti veiksmingas pagalbos strategijas;
   3. prevencinė veikla – vykdoma siekiant užtikrinti vaikui ir mokiniui saugią ugdymosi aplinką bei asmeninių, socialinių ir kitų bendrųjų kompetencijų ugdymąsi, taikant tikslingas priemones ir būdus;
   4. tarpininkavimas – vykdomas siekiant padėti rasti tinkamiausius problemos sprendimo būdus, įgyvendinant vaiko ir mokinio teises ir teisėtus interesus;
   5. pagalbos tinklo kūrimas – vykdomas siekiant užtikrinti kompleksiškai teikiamos pagalbos vaikui ir mokiniui teikimą.
8. Socialinio pedagogo pareigybė steigiama, atsižvelgiant į vaikų ir mokinių, jų tėvų (globėjų, rūpintojų), pedagoginių darbuotojų, ir kitų asmenų, dalyvaujančiųjų vaiko ir mokinio ugdyme, poreikius.
9. Progimnazijos socialiniu pedagogu dirba asmuo:
   1. įgijęs aukštąjį išsilavinimą ir socialinio pedagogo kvalifikaciją;
   2. įgijęs socialinės pedagogikos kvalifikacinį laipsnį (profesinio bakalauro, bakalauro, magistro) ir pedagogo ar socialinio pedagogo kvalifikaciją;
10. Vienas socialinis pedagogas pagal galimybes teikia pagalbą ne daugiau kaip 400 vaikų ir mokinių (esant galimybei – ir mažesniam vaikų ar mokinių skaičiui).
11. Socialinis pedagogas turėtų skirti ne mažiau kaip 50 procentų savo darbo laiko darbui su vaikais ir mokiniais, pedagoginių darbuotojų bei klasių vadovų konsultavimui. Kitą darbo laiką jis skiria kitų specialistų, tėvų (globėjų, rūpintojų) konsultacijoms, profesiniam tobulėjimui, socialinei partnerystei, informacijos rinkimui ir sisteminimui, tiriamajam bei organizaciniam darbui.
12. Pagalba teikiama socialiniam pedagogui bendradarbiaujant su mokytojais, klasių vadovais, pagalbos mokiniui ir kitais specialistais, tėvais (globėjais, rūpintojais), kitais progimnazijos bendruomenės nariais, socialiniais partneriais.
13. Socialinės pedagoginės pagalbos finansavimas vykdomas iš Lietuvos Respublikos valstybės ir Skuodo rajono savivaldybės biudžetų lėšų bei kitų šaltinių.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_